روہنگیا مسلمانوں کی آباد کاری کا منصوبہ التوا کا شکار 
اقوام متحدہ نے بنگلہ دیش حکومت کے منصوبے پر عدم اطمینان کا اظہار کرتے ہوئے کہا کہ مہاجرین کو جہاں منتقل کیا جا رہا ہے۔ وہاں سمندری طوفان معمول ہیں۔ 
ویب ڈیسک — میانمار میں تشدد اور عدم تحفظ کے خطرات کے پیش نظر ہجرت کر کے آنے والے لاکھوں روہنگیا مسلمانوں کو بنگلہ دیش نے جنوب مشرقی سرحدی علاقوں میں پناہ دے رکھی ہے۔ حکام کے مطابق یہ پناہ گزین نامساعد حالات میں عارضی خیمہ بستیوں میں مقیم ہیں۔ لہذٰا انہیں بہتر رہائش فراہم کرنے کے لیے حکومت نے چٹاگانگ سے 30 کلو میٹر دور 'بھاشن چار' نامی جزیرے میں منتقل کرنے کا منصوبہ بنایا تھا۔ ناگہانی آفات اور ریلیف کے وزیر انعام الرحمٰن نے خبر رساں ادارے 'اے ایف پی' کو بتایا کہ اقوام متحدہ اور اس کے ذیلی اداروں کی حمایت نہ ملنے پر منصوبہ شکوک و شہبات کا شکار ہو گیا ہے۔ انعام الرحمٰن کا کہنا تھا کہ اقوام متحدہ کے ادارہ برائے مہاجرین (یو این ایچ سی آر)، ورلڈ فوڈ پروگرام (ڈبلیو ایف پی) نے حکومتی نمائندوں سے ملاقات کے بعد اس خدشے کا اظہار کیا ہے کہ یہ جزیرہ بہت دور ہے اور یہاں سمندری طوفان آنے کا خدشہ موجود رہتا ہے۔ حکام کے مطابق اس جزیرے تک پہنچنے کے لیے تین گھنٹے کشتی کا سفر کرنا پڑتا ہے۔ اقوام متحدہ کے یہ ادارے بنگلہ دیش میں 10 لاکھ روہنگیا پناہ گزینوں کی انسانی بنیادوں پر خوراک اور رہائش کی ضروریات پوری کرتے ہیں۔ ان پناہ گزینوں میں 7 لاکھ 40 ہزار افراد 2017 میں بنگلہ دیش آئے تھے۔ اقوام متحدہ کے اداروں نے حکومت سے کہا تھا کہ اس جزیرے تک آمد و رفت کے لیے روزانہ کی بنیاد پر کشتی سروس شروع کرنا لازمی ہو گی تاکہ خوراک اور دیگر ضروریات زندگی یہاں تک پہنچائی جا سکیں۔ انعام الرحمٰن نے اقوام متحدہ کے نمائندوں سے اس ضمن میں مزید مذاکرات ہونے کی تصدیق کی ہے۔ خبر رساں ادارے 'اے ایف پی' کو اقوام متحدہ کے ایک نمائندے نے بتایا کہ ادارہ کسی بھی ایسے منصوبے کی حمایت نہیں کر سکتا جس کی اس کے پاس تکنیکی معلومات نہ ہوں۔ بنگلہ دیشی حکام نے دعویٰ کیا تھا کہ 3500 گھرانے حکومت کی اس پیش کش پر مطمئن ہیں اور نئی جگہ پر آباد ہونے کے لیے بھی تیار ہیں۔ انسانی حقوق کے ادارے (فورٹی فائی رائٹس) کا کہنا تھا کہ اس نے کیمپوں میں موجود 14 روہنگیا مسلمانوں سے مجوزہ حکومتی منصوبے سے متعلق پوچھا تھا۔ ان میں سے بیشتر نے اس کی مخالفت کی تھی۔ بعض پناہ گزینوں کو یہ خدشہ تھا کہ حکومت انہیں ایسی جگہ منتقل کرنے کا منصوبہ بنا رہی ہے جہاں سمندری طوفان معمول ہیں۔ روہنگیا مسلمان جنوب مشرقی ایشیا کے ملک میانمار جسے برما بھی کہا جاتا تھا، میں مقیم ہیں۔ میانمار کی سرحدیں بنگلہ دیش، بھارت، تھائی لینڈ، لاؤس اور چین سے ملتی ہیں۔ چھ کروڑ آبادی کے اس ملک میں 89 فی صد آبادی بدھ مت ماننے والوں کی ہے۔ دیگر 11 فی صد آباد میں مسلمان اقلیت بھی شامل ہے۔ جو صوبہ راکھائن میں مقیم ہیں۔ یہاں کے مسلمانوں کا یہ الزام ہے کہ میانمار کی حکومت ان کی نسل کشی کے ذریعے ان کا وجود ختم کرنا چاہتی ہے۔ روہنگیا مسلمان وقتاً فوقتاً بنگلہ دیش سمیت دیگر ممالک میں ہجرت کرتے رہتے ہیں۔ تاہم 2017 میں ایک فوجی چیک پوسٹ پر مزاحمتی گروپ کے حملے کے بعد میانمار کی فوج نے روہنگیا مسلمانوں کے خلاف کریک ڈاؤن کا آغاز کیا۔ اس کریک ڈاؤن کے دوران سیکڑوں دیہات کو نذر آتش کرنے کی رپورٹس سامنے آئیں۔ لاکھوں روہنگیا مسلمان اس کریک ڈاؤن کے باعث بنگلہ دیش میں پناہ لینے پر مجبور ہوئے۔ اقوام متحدہ نے بھی اس صورتِ حال کو تشویش ناک قرار دیا تھا۔ بنگلہ دیش نے چٹاگانگ سے 30 کلومیٹر دور 'بھاش چار' نامی جزیرے میں ان روہنگیا مسلمانوں کو آباد کرنے کا منصوبہ بنایا۔ اس منصوبے کا آغاز 2015 میں کیا گیا تاہم 2017 میں لاکھوں مہاجرین کی آمد کے باعث اس منصوبے کو تیزی سے آگے بڑھانے کا فیصلہ کیا گیا۔ بنگلہ دیشی حکام پر امید ہیں کہ اقوام متحدہ کے نمائندوں سے مذاکرات کے بعد اس مسئلے کا قابل عمل حل نکال لیا جائے گا۔